open-index/open-wikipedia-markdown huggingface dataset:
Swings (räppar)

**Moon Ji-Hoon** (korea keeles: 문지훈; sündinud 14. oktoobril 1986), esinejanimega **Swings** (korea keeles: 스윙스), on Lõuna-Korea räppar. 

Varem on ta teinud koostööd plaadifirmaga Brand New Music, kuid nüüd produtseerib oma loomingut iseenda plaadifirma Just Music Entertainment kaudu. 

## Karjäär
Swings tegi debüüdi 2008. aastal EP-ga "Upgrade". 2009. aastal läks ta hiphopansamblisse Uptown, kuid lahkus sealt aasta lõpuks. 2010. aastal andis ta välja oma esimese täispika albumi "Growing Pains".

Populaarsuse tõi talle osalemine räpivõistlussaates "Show Me the Money" 2013. aastal. Sama aasta suvel päästis ta korea hiphopis valla *[[control diss phenomenon]]*'i (kriitiline fenomen) oma kritiseeriva teosega "King Swings Part 2". Selle instrumentaal oli võetud Big Seani laulust "Control". Loos süüdistas ta räppar Simon Dominici selles, et ta ei kaitsnud oma hiphopiduo Supreme Team liiget E-Sense'i väidetavalt orjastava lepingu eest, mida pakkus plaadifirma Amoeba Culture. 

Korea hiphopiajakiri Hiphop Playa nimetas Swingsi 2013. aasta artistiks.

2014. ja 2018. aastal oli ta telesaates "Show Me the Money" kohtunik – kolmandal hooajal koos tuntud räpparite San E ja Tabloga, seitsmendal hooajal koos Giriboyga. 

2014. aasta augustis lahkus ta plaadifirmast Brand New Music, et keskenduda iseenda plaadifirmale Just Music Entertainment. Plaadifirmal on leping selliste räpparitega nagu Black Nut, Giriboy, Genius Nochang, C Jamm, Vasco, Han Yo Han, Goretexx ja Osshun Gum. Firma tegevdirektor on Swings ise.

2017. aastal lõi Swings Just Music Entertainmenti all plaadifirma Indigo Music. Uue märgi loomise põhjuseks ütles Swings, et Just Musicu all oli juba liiga palju artiste. Indigo Musicusse kuuluvad Swings ise, JUSTHIS, Kid Milli, Young B, Jvcki Wai ja NO:EL. 2018. aasta juunis avaldati kogumikalbum "IM". Lisaks Indigo Musicule pani ta 2018. aasta oktoobris koos Giriboyga aluse plaadifirmale WEDAPLUGG Records. WEDAPLUGGI kuuluvad peale Giriboy ja Swingsi veel Lil Cherry, Jhnovr, Yunhway, Jito Mo ja muusikaprodutsent sAewoo.

## Isiklikku
Swings valdab ladusalt inglise keelt, sest ta elas Ameerika Ühendriikide Georgia osariigis Atlantas ja õppis inglise keelt Sungkyunkwani ülikoolis.

Novembris 2014 läks ta Lõuna-Korea sõjaväkke, kuigi oli psüühikahäirete tõttu sõjaväekohustusest vabastatud. Järgmise aasta septembris vabastati ta sõjaväest vaimse tervise halvenemise tõttu. Swings ütles, et tal on juba noorest east ravitud obsessiiv-kompulsiivset häiret, traumajärgset stressi, rasket depressiooni ja bipolaarset häiret.

## Diskograafia
### [[Stuudioalbum]]id

### Erialbumid

### [[Extended play|EP-albumid]]

## Filmograafia
### Telesaated ja -sarjad

## Viited
Abdoulay Diaby

**Abdoulay Diaby** (sündinud 21. mail 1991 Nanterre'is) on Prantsusmaal sündinud Mali jalgpallur, kes mängib ründajana Araabia Ühendemiraatide kõrgliigaklubis Al Jazira ja Mali jalgpallikoondises.

Ta alustas klubikarjääri Prantsusmaa esiliigaklubis Sedan. Debüüdi klubi põhimeeskonnas tegi ta 2010. aasta mais. Esimese värava Prantsusmaa esiliigas lõi ta järgmise aasta märtsis. Klubi põhikoosseisu liikmeks sai ta hooajal 2011–12.

2013. aasta juulis sõlmis ta kolme aasta pikkuse lepingu Prantsusmaa kõrgliigaklubiga Lille. Ta suundus kohe pärast seda laenule Belgia esiliigaklubisse Royal Excel Mouscron, mis tõusis hooajaks 2014–15 Belgia kõrgliigasse. Hooajal 2014–15 oli ta liigas 12 väravaga klubi suurim väravakütt. Lille'i meeskonnas tegi ta Prantsusmaa kõrgliigas debüüdi 28. veebruaril 2015 mängus Lyoni vastu. Pärast seda pääses ta Prantsusmaa liigas platsile veel vaid kahes mängus.

2015. aasta mais sõlmis ta nelja aasta pikkuse lepingu Belgia kõrgliigaklubiga Club Brugge. Hooajal 2015–16 lõi ta liigas 16 väravat ja tuli klubiga Belgia meistriks. Lisaks võideti 2016. aastal Belgia superkarikas. Hooaeg 2016–17 kujunes Diaby jaoks keeruliseks, sest teda segasid vigastused ning sel hooajal tal ei õnnestunudki lõpuks ühtegi väravat lüüa. Brugge jäi sel hooajal liigas teiseks. Hooajal 2017–18 hiilgas ta taas: lõi liigas 15 väravat ja aitas sellega Bruggel liiga meistriks tulla.

2018. aasta augustis suundus Diaby Portugali, sõlmides Lissaboni Sportinguga nelja aasta pikkuse lepingu. Esimese värava Portugali kõrgliigas lõi ta 9. detsembril 2018 mängus Avesi vastu. 2019. aasta septembris siirdus ta laenule Türgi kõrgliigaklubisse Beşiktaş. 2020. aasta oktoobris läks ta laenule Hispaania kõrgliigaklubisse Getafe. Hispaania kõrgliigas sai ta Getafe meeskonnas väljakule vaid ühes mängus ja läks 2021. aasta jaanuaris laenule Belgia kõrgliigaklubisse Anderlecht.

2021. aasta augustis sõlmis ta kaheaastase lepingu Araabia Ühendemiraatide kõrgliigaklubiga Al Jazira.

Mali jalgpallikoondises tegi Diaby debüüdi 11. oktoobril 2014 mängus Etioopia vastu ja lõi seal ka oma esimese värava koondise särgis. Ta on kuulunud Mali koondisse 2015. ja 2019. aasta Aafrika rahvaste karikavõistlustel.

## Saavutused
;Club Brugge K.V
*Belgia liiga : 2015–16, 2017–18
*Belgia superkarikas: 2016
;Sporting CP
*Taça da Liga: 2018–19
*Taça de Portugal: 2018–19
;Al Jazira
*UAE Super Cup: 2021

## Viited
Félix Savart

**Félix Savart** (30. juuni 1791, Mézières – 16. märts 1841, Pariis) oli prantsuse füüsik ja matemaatik.

Teda teatakse peamiselt Biot'–Savarti seaduse kirjapanemise tõttu koos oma kolleegi Jean-Baptiste Biot'ga. Tema peamised uurimisvaldkonnad olid akustika ja mehaaniline võnkumine.

## Viited
Lucas Pratto

**Lucas David Pratto** (sündinud 4. juunil 1988 La Platas) on Argentina jalgpallur, kes mängib ründajana Argentina kõrgliiga klubis Vélez Sarsfield.

Pratto alustas klubikarjääri 2006. aastal kodumaal Boca Juniorsis. 2007. aastal läks ta laenule teise Argentina kõrgliiga klubisse, Tigre. 2008. aasta augustis liitus ta laenulepingu alusel Norra kõrgliiga klubiga Lyn. Hooajal 2009–10 oli ta veel laenul Argentina esiliiga klubis Santa Fe ja aastatel 2010–2011 Tšiili kõrgliiga klubis Universidad Católica, kellega tuli 2010. aastal Tšiili meistriks. 2011. aasta Lõuna-Ameerika klubide meistrivõistlustel Copa Libertadores lõi ta kuus väravat ning jõudis Universidad Católicaga veerandfinaali.

2011. aasta juunis liitus Pratto Itaalia kõrgliiga klubiga Genoa. Debüüdi Itaalia kõrgliigas tegi ta 11. septembril mängus Atalanta vastu. Esimese värava lõi ta liigas 18. detsembril mängus Bologna vastu, kuid see jäi ka tema ainsaks väravaks Itaalia kõrgliigas.

2012. aasta veebruaris suundus ta laenule Argentina kõrgliiga klubisse Vélez Sarsfield. Hooajal 2012–13 võitis ta klubiga Argentina meistrivõistluste turniiri Torneo Inicial ja tuli lisaks hooaja lõplikuks meistriks, kui Vélez Sarsfield alistas finaalmängus Pratto väravast Newell's Old Boysi tulemusega 1:0. 2014. aastal valiti ta parimaks Argentina liiga mängijaks.

2014. aasta detsembris sõlmis Pratto nelja aasta pikkuse lepingu Brasiilia kõrgliiga klubiga Atlético Mineiro. 2015. aastal võitis ta klubiga Minas Geraisi osariigi meistrivõistlused Campeonato Mineiro. Sama aasta Brasiilia meistrivõistlustel lõi ta 13 väravat ning oli sellega klubi suurim väravakütt. Atlético Mineiro sai sel hooajal Brasiilia kõrgliigas teise koha. Kokku lõi ta klubi meeskonnas 41 väravat, millega on ta klubi ajaloo resultatiivseim mittebrasiilasest väravalööja.

2017. aasta veebruaris sõlmis ta lepingu teise Brasiilia kõrgliiga klubiga, São Paulo. Sama aasta Brasiilia kõrgliiga hooajal lõi ta seitse väravat.

2018. aasta jaanuaris müüs São Paulo Pratto 11,5 miljoni euro eest Argentina kõrgliiga klubile River Plate.

2018. aasta Copa Libertadorese finaalis kohtus River Plate Pratto kunagise koduklubi Boca Juniorsiga. Finaalseeria esimene mäng oli lõppenud 2:2 viigiga. Otsustavas mängus läks Boca Juniors esimese poolajal juhtima, kuid River Plate viigistas teisel poolajal Pratto väravat. Mäng läks lisaajale, kus River Plate vormistas 3:1 võidu ja võitis oma ajaloo neljanda Copa Libertadorese tiitli. Hooaja 2020–21 teises pooles mängis ta River Plate'ist laenul Hollandi kõrgliiga klubis Feyenoord.

2021. aasta augustis naasis ta Vélez Sarsfieldi.

Debüüdi Argentina jalgpallikoondises tegi Pratto 1. septembril 2016 MM-i valikmängus Uruguay vastu. Esimese värava lõi ta juba oma teises koondisemängus 6. septembril Venezuela vastu.

## Saavutused
;Universidad Católica
*Tšiili Primera División: 2010
;Vélez Sarsfield
*Argentina Primera División: 2012 Inicial
*Copa Campeonato: 2013
*Supercopa Argentina: 2013
;Atlético Mineiro
*Campeonato Mineiro: 2015
;River Plate
*Copa Libertadores: 2018
*Supercopa Argentina: 2017
*Recopa Sudamericana: 2019
*Copa Argentina: 2019

## Viited
Vambola Markus

**Vambola Markus** (5. oktoober 1922 – 26. veebruar 1997) oli eesti kultuuritegelane.

Enne Teist maailmasõda töötas mehaanikuna Tallinna linna elektrijaamas. Juulis 1941 mobiliseeriti Punaarmeesse, teenis tööpataljonis, hiljem Eesti korpuses.

Aastatel 1945–1946 oli ta ELKNÜ Keskkomitee instruktor ja Tartumaa komitee sekretär.

Aastatel 1949–1957 oli ta Vanemuise teatri direktor. 

1960. aastal oli ta VI üldtantsupeo rahvakunstiõhtu üldjuht.

1957–1975 oli ta Eesti NSV Kultuuriministeeriumi Kunstide Valitsuse juhataja, 1975–1977 Teatrite Valitsuse juhataja. 1977–1983 oli ta Viktor Kingissepa nimelise TRA Draamateatri direktor, 1983. aastast Eesti NSV Riikliku Teatri- ja Muusikamuuseumi teadusdirektor.

Ta on maetud Tallinna Metsakalmistule.

## Tunnustus
*1983 Eesti NSV teeneline kultuuritegelane

## Viited

## Välislingid
*Rahvusarhiivi fotoinfosüsteem FOTIS. Markus, Vambola – Eesti NSV Kultuuriministeeriumi Kunstide Valitsuse juhataja (1972)
Liivamäe kalmistu

**Liivamäe kalmistu** on kalmistu Räpina kihelkonnas Võrumaal, tänapäevase haldusjaotuse järgi Põlva maakonnas Räpina vallas Ristipalo külas. 

## Ajalugu
Räpina kihelkonna uus õigeusu kalmistu asutati 1879. aastal Räpina õigeusu kirikust linnulennult umbes 3 km kaugusele itta. Selle suurus oli algselt 1567 ruutsülda ja 17 ruutjalga (kokku umbes 0,71 ha), mille eest maksti Räpina mõisnik Peter Anton von Siversile 250 rubla. Algselt maeti sinna koguduse eestlastest liikmeid, hiljem ka venelasi.

## Kirjeldus
Kalmistu asub Ristipalo külas Räpina-Värska (Võõpsu) tee ääres. Ehkki ametlikult on kalmistu pindala 1,38 ha, on matuseala tegelik suurus praegu umbes 0,63 ha.

## Viited

## Kirjandus
*"Räpina". // Võrumaa. Maateaduslik, tulunduslik ja ajalooline kirjeldus. Eesti II. Tartu 1926. Lk 350

## Välislingid
*Räpina valla kalmistute kasutamise eeskiri. Vastu võetud 21.12.2011 nr 17. RT IV, 18.12.2012, 85
*Liivamäe kalmistu Räpina valla kodulehel
Taimar Peterkop

**Taimar Peterkop** (sündinud 20. jaanuaril 1977 Tallinnas) on Eesti riigiametnik, aastatel 2018–2025 Eesti riigisekretär. 

Ta lõpetas 1995. aastal Jakob Westholmi Keskkooli ja on lõpetanud Tartu Ülikooli õigusteaduskonna ning USA maaväe sõjakolledži (United States Army War College) magistrikraadiga strateegilises juhtimises. 

Aastatel 2000–2001 töötas Peterkop juristina Riigikantseleis. Aastatel 2001–2008 töötas ta Kaitseministeeriumis, millest esimesed neli aastat õigusosakonnas rahvusvahelise õiguse büroo juhatajana ning hilisemad kolm aastat operatsioonide ja kriisireguleerimise osakonna juhatajana. 2008–2010 oli Peterkop kaitsepoliitika nõunik Eesti Suursaatkonnas Washingtonis. 2010–2015 oli ta Kaitseministeeriumi õigus- ja haldusküsimuste asekantsler, vastutades muu hulgas valitsemisala info- ja kommunikatsioonitehnoloogia arendamise ning küberkaitse eest. 

Alates 4. maist 2015 oli ta Riigi Infosüsteemi Ameti (RIA) peadirektor. 

Ta on olnud riigikaitseõpetaja ja rahvusvahelise õiguse lektor. 

Ta on reservohvitser. 

## Tunnustus
* 2025 – Riigivapi III klassi teenetemärk

## Viited
Postels

**Postels** (vene keeles *Постельс*) oli Pommerist Stettinist pärit Liivimaa ja Venemaa literaadi- ja aadlisuguvõsa.

## Ajalugu
Suguvõsaliin algab Stettini kaupmehe Ludolf Johann Philipp Postelsiga (suri 1806). Tema poeg Gottfried Ludwig Philipp Postels (1757−1814) õppis Kieli ülikoolis ja rändas seejärel Liivimaale, kus valiti 1785. aastal Maarja-Magdaleena pastoriks; 1797−1810 oli ta Helme pastor. Tema õde Sophie Beate (1756−1818) naitus vabahärra Emanuel Schoultz von Ascheradeniga (1729−1804) ja talle anti rendile Pärnumaal Vee riigimõis, mis oli tema kasutada aastatel 1809−1818. Pastori järeltulijate hulgast võrsus arste, koolitegelasi ja sõjaväelasi. Salanõunik Alexander Johann Gustav Postels (1801−1871) oli tuntud mineraloog ja koolitegelane. Pärast 1917. aasta sündmusi emigreerusid Postelsid Ameerika Ühendriikidesse, kus nad elasid veel XX sajandi keskpaigas.

## Suguvõsa liikmeid
*Gottfried Ludwig Philipp Postels (1757−1814), Maarja-Magdaleena ja Helme pastor
*Emil Konrad Christoph Postels (1796−1751), polkovnik, Oudova politseimeister
*Alexander Johann Gustav Postels (1801−1871), salanõunik, professor, mineraloog, maadeuurija, Peterburi TA auliige
*Karl Rudolph Postels (1803−1854), kindralmajor, insener
*Friedrich Christian Alexander von Postels (1832−1894), tõeline riiginõunik, Metsainstituudi direktor

## Postelsi suguvõsa mõisavaldused
*Liivimaa eesti distrikt:
**Vee (*Weehof*) (1809−1818, rendivaldus)

## Viited

## Kirjandus
*Валиев, М. Т. *Четыре фрагмента из фамильной истории семьи Постельс*. // Немцы в Санкт-Петербурге: Биографический аспект. XVIII-XX вв. СПб.: Вып.11. Кунсткамера, 2018. Lk 275-297 http://kunstkamera.ru/files/lib/nemtsy_11/978-5-88431-345-3_23.pdf

## Välislingid
*Postelsi suguvõsa aadlivapp saidil gerbovnik.ru
*Postelsi suguvõsa genealoogia saidil geni.com
Hopefield

**Hopefield** on linn Lõuna-Aafrika Vabariigis Lääne-Kapimaa provintsis West Coasti ringkonnas.

Linn on asutatud 1844. aastal ja kandis esialgu nime Zoute River. Praeguse nime sai Hopefield 1853. aastal linna asutajate Hope ja Fieldi järgi.

Lõuna-Aafrika Vabariigi 2011. aasta rahvaloenduse andmetel oli Hopefieldi elanikest värvilisi 81,52%, valgeid 14,40%, mustanahalisi aafriklasi 2,63%, India või Aasia päritolu inimesi 0,46% ja teisi 0,99%. Afrikaani keelt pidas emakeeleks 94,21% inimesi ja inglise keelt 3,46%.

## Galerii

Hopefield Church, South Africa.jpg
Hoërskool Hopefield.jpg
Hopefield.jpg


## Viited
Coligny (aadlisuguvõsa)

**Coligny** oli Prantsusmaa aadlisuguvõsa, mis pärines Bresse provintsist. Suguvõsa vereliin lõppes aastal 1694.

## Suguvõsa liikmeid
*Gaspard de Coligny
*Louise de Coligny
Teise astme kohus

**Teise astme kohus** (inglise keeles *court of appeal*) on ringkonnakohus. Ringkonnakohtus vaadatakse apellatsiooni korras läbi esimese astme kohtu lahendeid. Esimese astme kohtud on maa- ja halduskohus. Ringkonnakohus võib peale maa- ja halduskohtute lahendite läbivaatamise täita teisi ülesandeid. Näiteks kui tahetakse kehtetuks tunnistada vahekohtu otsust, siis sellekohase avalduse peab tegema ringkonnakohtule. 

Maa- ja halduskohtute otsuste arutamiseks on kaks võimalust. Esiteks on võimalik terve kaasus uuesti läbi vaadata. Sellisel juhul saavad menetluse osalised esitada uusi tõendeid ja nõudeid. Teiseks on võimalik, et kontrollitakse ainult seda, kas esimese astme kohtud on seadusi õigesti kohaldanud ning teinud sisuliselt õige lahendi. Tavaliselt ei ole siis enam tõendite ega nõuete esitamine võimalik.

## Tallinna ja Tartu Ringkonnakohus
Ringkonnakohtunike arv määratakse justiitsministri määrusega. Määrusele peab nõusoleku olema andnud kohtute haldamise nõukoda (KHN). Alates 1993. aastast on Eestis ringkonnakohtunike arv jäänud 43 ja 48 vahele. Aastal 2018 on kohtunikke 45. Ringkonnakohtus on haldus-, kriminaal- ja tsiviilkolleegium. Kolleegiumiteks jagunemine ei ole kohustuslik ega seaduses sätestatud. See määratakse ringkonnakohtu kodukorras.

### Tallinna Ringkonnakohus
Tallinna ringkonnakohtu aadress on Pärnu mnt 7, Tallinn. Apellatsiooni korras vaadatakse läbi Harju ja Pärnu maakohtu ning Tallinna halduskohtu lahendeid. 2018. aasta seisuga töötab seal 29 kohtunikku. Ringkonnakohtu esimees on Villem Lapimaa ja direktor on Hans Moks. 

### Tartu Ringkonnakohus
Tartu ringkonnakohtu aadress on Kalevi 1, Tartu. Apellatsiooni korras vaadatakse läbi Tartu ja Viru maakohtu ning Tartu halduskohtu lahendeid. 2018. aasta seisuga töötab seal 16 kohtunikku. Ringkonnakohtu esimees on Kersti Kerstna-Vaks ning direktor on Tiina Ereb. Tartu ringkonnakohus alustas tööd 15. septembril 1993. 

## Ringkonnakohtu esimees
Esimees valitakse teise astme kohtunike hulgast seitsmeks aastaks, kuid mitte kaheks ametiajaks järjest. Esimehe nimetab ametisse justiitsminister, kes peab kuulama ringkonnakohtu üldkogu arvamust ning saama nõusoleku KHN-lt. Esimehe ülesanne on juhtida ja esindada kohtuasutust. Ta peab kontrollima, et õigust mõistetaks korrektselt, ning justiitsministri nõudmisel selle kohta seletusi andma. Ringkonnakohtu esimees võib kontrollida esimese astme kohtunike tööd ning algatada oma tööpiirkonnas nende kohtunike suhtes distsiplinaarmenetlust.
Esimehe volitused lõpevad ennekõike siis, kui tema ametiaeg saab läbi või kui ta kohtunikuametist vabastatakse. Enne ametiaja lõppemist on esimeest võimalik vabastada kolmel juhul (Kohtute seadus § 22 lg 4):
*kui ta ise seda soovib;
*kui ta on meelega oma ülesanded tegemata jätnud;
*kui ta valitakse rahvusvahelise kohtuinstitutsiooni kohtunikuks.

## Vaata ka
*Esimese astme kohus

## Viited
Andrei Melnitšenko (suusataja)

**Andrei Leonidovitš Melnitšenko** (vene keeles Андрей Леонидович Мельниченко; sündinud 21. mail 1992 Krasnojarskis) on Venemaa murdmaasuusataja.

2017. aasta maailmameistrivõistlustel Lahtis sai ta 50 km vabatehnikas 28. koha.

2018. aasta taliolümpiamängudel Pyeongchangis osales ta kolmel alal: 15 km vabatehnikas oli ta 14., 30 km suusavahetusega sõidus 29. ja 50 km klassikas 48.

Maailma karikasarjas tegi ta debüüdi 23. jaanuaril 2018, kus sai Nové Městos toimunud etapil 15 km vabatehnikas 22. koha. Esimest korda jõudis ta poodiumile 8. detsembril 2018 Beitostølenis, kui sai 30 km vabatehnikas kolmanda koha.

## Saavutused
### [[Maailma karikavõistlused murdmaasuusatamises|Maailma karikasarjas]]
Andrei Melnitšenko on (seisuga 10. detsember 2018) osalenud 28 MK-võistluste etapil ja jõudnud poodiumile ühel korral, kuid ühtki etappi pole ta võitnud.

## Välislingid
* Andrei Melnitšenko FIS-i lehel
Majandusanalüüs

**Majandusanalüüs** (inglise keeles *economic analysis*) on majanduslike näitajate uurimine ja võrdlemine, et näha, kas ressursse kasutatakse optimaalselt. Analüüsi eesmärk on anda selge ülevaade majanduslikust olukorrast ja kindlaks teha, kui efektiivselt majandus või mingi osa sellest toimib. 

## Majandusanalüüsi olemus
Analüüs on tegevus, mille käigus uuritakse andmeid ja teavet eri sündmuste, asjade või isikute kohta nii mineviku, oleviku kui ka tuleviku perspektiivist. Neid mõõdetakse, võrreldakse ja mõtestatakse lahti. Saadud tulemused esitatakse tekstina, graafiliselt või matemaatiliselt. Tulemuste abil on võimalik anda hinnanguid ja määrata kindlaks protsesside edasise juhtimise asjaolud. 

Majandusanalüüs ei ole juhtimisotsuste ettevalmistamisel kujunenud veel piisavalt tähtsaks ega kõrgetasemeliseks. Ärilisi ebaõnnestumisi põhjustab peamiselt ebakvaliteetne analüütiline ettevalmistus. Seda saaks vältida, kui otsuseid ette valmistava analüüsi kvaliteeti parandada. 

## Majandusanalüüsi põhietapid
Majandusanalüüs koosneb viiest põhietapist:
# majandusanalüüsi ülesande laiendamise kava koostamine,
# analüüsiülesande lahendamiseks vajaliku informatsiooni kogumine ja kontrollimine,
# analüütiliste näitajate valik ja väärtuste väljaarvutamine,
# näitajate analüüs ja võrdlus,
# tulemuste üldistamine ja püstitatud ülesande lahendamiseks vajalike järelduste tegemine.

## Analüüsi vajalikkus
Majandusanalüüs pakub huvi nii omanikele, juhtkonnale, laenuandjatele, pangale, klientidele kui ka riigile. Analüüsi põhjalikkus oleneb huvirühmast. Analüüsist selguvad ettevõtte finantsseisund, kasum ja muud näitajad. Laenuandjad ja pangad soovivad analüüsi kaudu saada teavet ettevõtte finantsseisundi ja maksevõime kohta ning hinnata ettevõtte jätkusuutlikkust, et vähendada finantseerimis- ja investeerimisriske. Riigile on oluline teada ettevõtte keskkonnamõju. Kliente ja tarnijaid huvitab tootmise või teenuse kvaliteet. Kõik eelnev on tähtis ka omanikele ja juhtkonnale. Üha enam nõutakse tavalisele majandusaastaaruandele lisaks selgitusi ettevõtte tegevuse ja tulemuste kohta. Äriplaanide ja arengukavade koostamisel on majandusanalüüs vältimatu aspekt, ei piisa ainult finantsaruannetest. 

Majandusanalüüsist selguvad ka ettevõtte varjatud kaod. Majandusanalüüs aitab märgata, kas tööjõudu, tööaega, materjale ja seadmeid kasutatakse parimal võimalikul moel ning kas nendega saavutatakse parimaid võimalikke tulemusi. 

## Ettevõtete andmete ja majandusanalüüsi leidmine
Majandusanalüüsi andmete läbitöötamine pakub koostööpartneritele, pankadele ja muudele huvilistele kindlustunnet ettevõttega koostöö tegemiseks. Ettevõtete andmeid võib leida eri andmebaasidest ja allikatest, näiteks ajakirjade ja -lehtede andmebaasidest (nt Äripäev, https://infopank.ee/) ning ettevõtete ühenduste (nt ettevõtete liitude, assotsiatsioonide, kaubanduskoja) allikatest. Kõige täpsemat ja spetsiifilisemat infot sisaldavad ettevõtete majandusaastaaruanded, mille võib leida ettevõtete kodulehtedelt, äriregistrist, inforegistrist jm. 

## Viited
Vans

**Vans** on bränd, mis tegeleb enamasti jalatsite loomisega, kuid nad on ka loonud mõned seljakotid.

Brändi asutasid vennad Van Doren-id 1966. aastal Californias Anaheimi linnas USA-s.

## Tuntus
Vans on tuntust kogunud koostööprojektidest maailma muusika suurtegijatega, nagu Beatles, Kiss, Metallica, Motörhead ja paljud teised bändid, kuid ka tänu koostööle ekstreemsportlastega, kes tegelevad kas bmx-il trikkide tegemise või rulatamisega. Vansi brändi üheks tunnuseks on saanud jalatsi küljel asuv enamasti valge triip. Tänapäeval on Vansi jalatsid saanud väga populaarseks noorte seas.

## Kasutajad
Vansi jalatseid kannavad tänapäeval rokkstaarid, maailmakuulsad näitlejad ning erinevaid ekstreemspordialasid harrastavad inimesed üle maailma. Vans on kasvanud Ameerika spordikultuuri ja päikeselise California elustiili võrdkujuks. See on tõstnud selle brändi juhtivale positsioonile jalatsitrendide hulgas. Vansi ketsid on hinnatud ühtviisi nii noorte kui ka vanade hipide seas.

## Vans Eestis
Vansi fännideks Eestis on enamasti inimesed, kes peavad lugu erinevatest ekstreemspordialadest, ajalooga tänavamoest ja eelkõige ajatust stiilist, kuid ka tavalised noored, kes on leidnud endale sobiva stiili just Vansi toodete hulgast. Vansil on Baltikumis oma rula- ja bmx-tiim. Vans teeb koostööd hetke kuumimate rokkbändidega, nagu Elephants from Neptunes, Winny Puhh , Nevesis ja Super Hot Cosmos Blues Band. Eestis teeb Vansiga kõige suuremalt koostööd Liisa Leetma ja noor räppar Säm.
## Viited
Annie Saumont

**Annie Saumont** (16. märts 1927 Cherbourgis – 31. jaanuar 2017 Pariis) oli prantsuse kirjanik ja tõlkija.

Ta sündis 1927. aastal Cherbourgis ja kasvas üles Rouenis. Ülikooliõpingute ajal keskendus ta hispaania ja inglise keelele ja kirjandusele, ta spetsialiseerus anglosaksi kirjandusele. Ta on tõlkinud prantsuse keelde J. D. Salingeri "Kuristik rukkis", lisaks John Fowlesi, V. S. Naipauli, Nadine Gordimeri ja teiste autorite teoseid.

Eesti keeles on talt ilmunud aastal 2018 Loomingu Raamatukogus "Aeg elada ja teisi jutte". Jutud tõlkis Maria Esko.
Friedrich Akel juunior

**Friedrich Akel** (12. juuni 1910 Tallinn – 5. märts 1942 Ussollagi vangilaager, Permi oblast) oli Riigikantselei Sekretariaadi direktor.

Ta lõpetas 1928 Jakob Westholmi gümnaasiumi, 1928–1934 (lõpetas) õppis Tartu Ülikooli õigusteaduskonnas. Korporatsioon Fraternitas Estica liige.

Täiendas end Berliini ja Uppsala ülikoolides, 1934 Tallinna-Haapsalu rahukogu kohtuameti kandidaat, 1937 riigisekretäri abi, 1939 Riigikantselei sekretariaadi direktor. 

Arreteeriti Nõukogude Liidu okupatsioonivõimu poolt Tallinnas. 

## Isiklikku
Ta oli riigivanem Friedrich Akeli (1871–1941) poeg.

## Välislingid
* Album Academicum Universitatis Tartuensis 1918-1944
Laiendatud teovõime

**Laiendatud teovõime** on vähemalt 15-aastase alaealise isiku piiratud teovõime, mida on kohtulikult laiendatud.

## Arengupsühholoogiline taust
Arengupsühholoogia käsitleb inimese psüühika ontogeneesi ehk arengut munarakust kuni loomuliku surmani. Vanust 15–18 aastat peetakse teiseks murdeeaks. Siit algab inimese varane täiskasvanuiga. Vanuses 15–18 aastat esineb lapsel tung iseseisvusele ja enesekehtestamisele. Selles eas inimene ei ole enam laps, kuid ei ole veel ka täiskasvanu. Tal on samuti tung tegutsemisele ning tema juhendamine ja võimaluste pakkumine mõjutab tema edaspidist käitumist just õiguspärasuse mõttes. Tekib ka seksuaalhuvi. Ühe arengupsühholoogia käsitluse järgi on tegelikult vahe tegeliku arengutaseme (see mõõdab probleemide iseseisva lahendamise võime) ja potentsiaalselt võimaliku arengutaseme vahel. Arengutaset mõjutavad kultuurilised ja sotsiaalsed tegurid.

## Teovõime laiendamine
TsÜS § 9 lg 1 kohaselt võib kohus vähemalt 15-aastase alaealise piiratud teovõimet laiendada, kui see on alaealise huvides ja alaealise arengutase seda võimaldab. See teovõime laiendamine tähendab, et kohus otsustab, milliseid tehinguid võib alaealine teha iseseisvalt. 
Alaealise teovõime laiendamine toimub ka PKS § 1 lg 3 alusel, mille järgi kohus võib laiendada vähemalt 15-aastaseks saanud isiku teovõimet toimingute tegemiseks, mis on vaja abielu sõlmimiseks ja abieluga seotud õiguste teostamiseks ja kohustuste täitmiseks. Kohus ei tunnista alaealist teovõimeliseks, vaid otsustab, milliseid tehinguid võib alaealine teha iseseisvalt. Tavaliselt pöördub alaealine kohtu poole, kui alaealisel on soov abielluda. 
Alaealisel teovõime laiendamine on põhjendatud, kui alaealise arengutase seda võimaldab. Antud juhul kontrollitakse asjaolusid nagu kas alaealine on varem teinud igapäevaseid tehinguid iseseisvalt ilma vanemate abita. Põhjuseks, miks teovõime laiendamine on lapse huvides, võib olla asjaolu, et abielluda sooviv laps ei sõltuks oma vanematest ja saaks korraldada oma elu iseseisvalt. Alaealisel lapse sünd ei või aga olla teovõime laiendamise põhjuseks. 

## Teovõime laiendamiseks vajalik ekspertiis
TsMS § 572 sätestab, et kohus määrab vajaduse korral ekspertiisi alaealise arengutaseme väljaselgitamiseks. Ekspert peab alaealist enne eksperdiarvamuse andmist isiklikult küsitlema.

Ekspertiisi eesmärk määratakse kohtu poolt konkreetse kaasuse asjaolude tuvastamiseks psühholoogide abil. Paragrahv 572 ei nõua, et alaealise teovõime laiendamisel tuleks kaasata just psühhiaater, sest tegemist ei ole psüühikahäire tuvastamisega, vaid lapse arengutaseme väljaselgitamisega. Seda on pädevad tegema ka psühholoogid. Seega eksperdiks võib määrata eriteadmisega isiku. 
Eestis on teovõimet alaealistel lastel osaliselt laiendatud seadusandlikul tasemel selleks, et neile laieneks valimisõigus. Eelnõu algatajad leidsid, et 16-aastased noored on küpsed valimas käima ja poliitikaga seotud teemadel kaasa rääkima. 

## Viited
William Alston

**William Payne Alston** (29. november 1921 Shreveport, Louisiana – 13. september 2009 Jamesville, New York) oli Ameerika Ühendriikide filosoof.   

Ta oli kristlike filosoofide ühingu Society of Christian Philosophers (1978) ning väljaande Faith and Philosophy (1984) kaasasutaja.  

## Elulugu
Alston sündis Shreveportis 1921. aasta novembris Eunice Shcoolfieldi ja William Alstoni peres. Ta lõpetas 15-aastaselt keskkooli ning asus Centenary kolledžis klaverit õppima, 1942. aastal sai bakalaureusekraadi. Teise maailmasõja ajal teenis ta Põhja-Californias sõjaväeorkestris. Pärast sõjaväest vabanemist võeti ta vastu Chicago Ülikooli filosoofia doktoriõppesse. Väitekirja kaitses ta Alfred Northi metafüüsikast ning sai doktorikraadi 1951. aastal. Seejärel õpetas Michigani Ülikoolis (1949–1971), Rutgersi ülikoolis (1971–1976), Illinoisi Ülikoolis (1976–1980) ning Syracuse'i Ülikoolis (1980–1992). Ta õpetas seal 50 aastat, 1992. aastast oli emeriitprofessor.

Alston tegeles analüütilise filosoofia ja epistemoloogiaga. 

Karjääri aktiivsemal perioodil oli Alston American Philosophical Associationi, Society for Philosophy and Psychology ja Society of Christian Philosophersi president. Alston on tuntud tööde poolest keelefilosoofias, epistemoloogias, metafüüsikas ja religioonifilosoofias.

## Isiklikku
Alstonil abikaasa oli Valerie, nende tütar on Ellen (John) Danelly.  

Ta suri 2009. aasta septembris Jamesville’i hoolduskodus 87-aastaselt.  

## Bibliograafia
* "Beyond "Justification": Dimensions Of Epistemic Evaluation", Ithaca, NY: Cornell University Press, 2005.    
* "A Sensible Metaphysical Realism (The Aquinas Lecture, 2001)", Milwaukee, WI: Marquette University Press, 2001.    
* "Illocutionary Acts and Sentence Meaning", Ithaca, NY: Cornell University Press, 2000.    
* "A Realist Conception of Truth", Ithaca, NY: Cornell University Press, 1996.    
* "Epistemic Justification: Essays in the Theory of Knowledge", Ithaca, NY: Cornell University Press, 1996.    
* "The Reliability of Sense Perception", Ithaca, NY: Cornell University Press, 1993.    
* "Perceiving God: The Epistemology of Religious Experience", Ithaca, NY: Cornell University Press, 1991.    
* "Divine Nature and Human Language: Essays in Philosophical Theology". Ithaca, NY: Cornell University Press, 1989.  
* "Philosophy of Language", Englewood Cliffs, Prentice Hall, 1964  

## Viited
Kolmogorovi keerukus

**Kolmogorovi keerukus** väljendab lõpliku bitijada genereerimise algoritmilist keerukust. See põhineb arusaamal, et teatud asjade puhul on lõpptulemusest märgatavalt lihtsam kirjeldada selle saavutamiseks vajalikke reegleid.

See on nimetatud vene teadlase Andrei Kolmogorovi järgi, kes avaldas sel teemal esimese artikli 1963. aastal. Iseseisvalt jõudis sama teooriani ka Argentina-Ameerika teadlane Gregory Chaitin, kelle auks on seda nimetatud ka Kolmogorovi-Chaitini keerukuseks.

## Välislingid
* Jordana Cepelewicz "Mathematical Simplicity May Drive Evolution’s Speed" Quanta magazine, 29. november 2018
Leonardo Ponzio

**Leonardo Daniel Ponzio** (sündinud 29. jaanuaril 1982 Las Rosases) on Argentina jalgpallur. Ta mängib kaitsva poolkaitsjana Argentina kõrgliiga klubis River Plate. Ta on klubi meeskonna kapten.

Ponzio alustas klubikarjääri 2000. aastal kodumaal Newell's Old Boysis.

Aastatel 2003–2006 mängis ta Hispaania kõrgliiga klubis Real Zaragoza. 2004. aastal võitis ta klubiga nii Hispaania karika kui superkarika. Teist korda mängis ta Zaragozas aastatel 2007–2009. Hooajal 2008–09 aitas ta klubil tõusta esiliigast kõrgliigasse.

River Plate'is mängis ta juba aastatel 2007–2009. River Plate'iga liitus ta uuesti 2012. aasta jaanuaris pärast Zaragozast lahkumist. River Plate'iga on Ponzio võitnud arvukalt tiitleid, sealhulgas kolm Argentina meistri tiitlit, kolm Argentina karikat, korra Argentina superkarika ja kahel korral Copa Libertadorese.

2001. aastal tuli ta Argentina kuni 20-aastate koondisega juunioride maailmameistriks. Argentinat esindas ta koondises aastatel 2003–2013 kokku kaheksal korral.

## Saavutused
;Zaragoza
*Copa del Rey: 2003–04
*Supercopa de España: 2004
;River Plate
*Argentina Primera División: Clausura 2008, Torneo Final 2014, Superfinal 2014
*Copa Argentina: 2016, 2017, 2019
*Supercopa Argentina: 2017
*Copa Libertadores: 2015, 2018
*Copa Sudamericana: 2014
*Recopa Sudamericana: 2015, 2016, 2019
*Suruga Bank Championship: 2015
*Primera B Nacional: 2011–12
Ostuturism

**Ostuturism** on turismivorm, mille puhul peamine eesmärk reisida on selleks, et osta kaupu. 

Ostlemisele kulunud summa peaks ületama 50% reisikuludest, arvates välja ööbimisele ja transpordile kulunud summad.

Ostuturism hõlmab ka maksuvaba ostlemist lennujaamades, luksuskaupade ostmist, kaubanduskeskuste, kaubamajade ja müügipunktide külastamist, kohalike kaubamärkide avastamist, kohaliku käsitöö ja kohapealset päritolu esemete toetamist. Ostuturismi alla kuulub ka reis Euroopa jõuluturgudele, musta reede allahindluste pakkumistele Ameerika Ühendriikidesse või iga-aastasele jaanuari allahindlusele Suurbritannias.

## Päritolu
Massiturismi päritolu kohta on mitu versiooni. Esimene versioon on ostlemistähtsuse suurenemine. Ostlemine on saanud turismi tuumelemendiks, olles umbes sama oluline kui ööbimine, söömine, transport ja vaatamisväärsused. Seda ei peeta enam lihtsalt reisimisega kaasas käivaks tegevuseks, teisisõnu on ostlemine saanud peamiseks reisimotiiviks.

Massiturismi teine päritolu versioon on turismi infrastruktuuri lisandumine piiriülesele ostlemisele. See turismi infrastruktuur kujuneb järk-järgult ostuturismiks. Riigipiiride ületamine on olnud pikaajaline ja oluline poliitiline, kultuuriline ning geograafiline uurimisteema. Riigipiiride lähedal asuvad alad on enamasti arenenud välja kommertspiirkondadeks, mistõttu osteldakse naaberriikides aina rohkem. Kui ühe riigi valuuta on tugevam kui naaberriigi oma, siis jõukama riigi rahvas kipub piiri ületama rohkem, et naaberriigis ostelda.

## Kolm ostuturisti tüüpi
* Meenete ostja – turist külastab poode selleks, et osta mingi mälestusese, mille abil tulevikus reisi meenutada. Meenete ostja otsib enamasti kohalikke tooteid, mis oleks sihtkohaga otseselt seotud.
* Teekonnal ostja – turist, kelle reisi peamine tegevus on ostlemine, ta ostab kaupu terve reisi vältel.
* Nimekirjaga ostja – turist, kes ostab kaupu ka perele ja sõpradele. Tal on enamasti kaasas ostunimekiri asjadest, mida on plaaninud osta.

## Populaarsemad ostureiside sihtkohad
# New York
# Tokyo
# London
# Kuala Lumpur
# Pariis
#Hongkong
# Buenos Aires
# Viin
# Dubai
#Madrid

## Viited
Wolseley

**Wolseley** on linn Lõuna-Aafrika Vabariigis Lääne-Kapimaa provintsis Cape Winelandsi ringkonnas Witzenbergi vallas.

Asula rajati 1875. aastal raudteejaamana, mille nimi oli Ceres Road Station. Praeguse nime sai Wolseley 1910. aastal Natali asumaa kuberneri Garnet Wolseley järgi.

Lõuna-Aafrika Vabariigi 2011. aasta rahvaloenduse andmetel oli Wolseley elanikest värvilisi 73,9%, mustanahalisi aafriklasi 16,0%, valgeid 8,0%, India või Aasia päritolu inimesi 0,3% ja teisi 1,8%. Afrikaani keelt pidas emakeeleks 84,0% inimesi, koosa keelt 8,9%, sotho keelt 3,3%, inglise keelt 1,6% ja teisi 2,2%.

## Viited
Konkludentne petmine

**Konkludentne petmine** on isiku eksitamine nii, et tal on tekkinud suhtluse käigus ebaõige ettekujutus tegelikkusest. Sellisel viisil isiku eksitamine võib toimuda nii tegevusetuse abil kui ka läbi toimingute või tegevuste, kus petta saav isik teeb asjaolude kohta loogilise järelduse ja satub niiviisi eksimusse. Siinkohal on oluliseks nüansiks, et petja saavutab tegelike asjaolude moonutamise nii, et ta ei väljenda ennast selgelt, üheselt mõistetavalt ega sõnasta või täpsusta oma mõtteid.

Väljend konkludentne petmine koosneb kahest sõnast – konkludentne (ld *prees partits concludens* sulgev, lõpetav, järeldav) tähendab tahet väljendav, loogiliselt järelduv ning petmine ehk ebaaus tegu, mille raames luuakse ebaõige arusaam reaalsest olukorrast, mis võib aset leidnud minevikus või olevikus esinenud asjaoludest. Valdavalt petmist seostatakse valetamisega, mis ei ole päris õige lähenemine. T.Bachmanni sõnul saab teadlik petmine toimuda ka ilma otsese valetamiseta ja toob välja, et "konkludentne petmine tugineb iseenesest otsest valet mitte sisalduva kommunikatsiooni ja toimingute põhjal loogiliste või tõenäoliste järelduste tegemist selliselt, et pettasaanu kujutab tegelikkust ette tõele mittevastavalt ning et see oligi eksitaja eesmärk."

Konkludentne petmine erineb ebaõige arusaama loomisest üldises tähenduses. Petmine üldiselt saab toimuda läbi üheselt mõistetava eksitava aktiivse tegevuse. Näiteks petja annab suhtluse käigus kannatanule edasi eksitava sisuga teavet. Omavaheline suhtlemine saab toimuda üksnes aktiivse tegevuse tulemusena. Üldjuhul aktiivne suhtlemine sisaldab kõigile arusaadavaid ja ühemõttelisi liigutusi märkide ja žestide näol, nagu näiteks peaga noogutamine (tähendab nõusolekut) või raputamine (tähendab eitamist). Aktiivne tegevus on psühholoogia mõistes teadvustatud tegevus ehk eksplitsiitne tegu. "Eksplitsiitse teo puhul väljendatakse ebaõigeid asjaolusid, mida on võimalik üheselt tajuda ja talletada."

Valdavalt on pettused seotud konkludentselt ebaõige ettekujutuse loomisega, kus petmise käigus varjatakse tegelikku teavet. J-K Leppik toob oma magistritöös näitena, et petmine konkludentselt avaldub näiteks valerahaga maksmise korral, kus jäetakse mulje nagu esitataks ehtne pangatäht.

Karistusseadustikus (KarS) käsitletakse petmist kelmuse toime pandud teona KarS § 209 alusel, KarS § 210 soodustuskelmus, § 211 investeerimiskelmus, § 212 kindlustuskelmus, § 213 arvutikelmusena ja nimetatud §-de alusel on petja eesmärk saada varalist kasu ja petja tegutseb kavatsetult. Tsiviilseadustiku üldosa seaduse (TSÜS) § 92 ja TSÜS § 94 alusel käsitletakse petmist kui eksimuse või pettuse mõjul tehingu sooritamist.

## Viited
Marikana

**Marikana** (varem **Rooikoppies**) on linn Lõuna-Aafrika Vabariigis Loodeprovintsis Bojanala Platinumi ringkonnas Rustenburgi vallas.

Linn on asutatud 1870. aastal. 1970. aastatel algas piirkonnas plaatina kaevandamine.

Lõuna-Aafrika Vabariigi 2011. aasta rahvaloenduse andmetel oli Marikana elanikest mustanahalisi aafriklasi 98,35%, valgeid 0,86%, India või Aasia päritolu inimesi 0,46%, värvilisi 0,14% ja teisi 0,20%. Koosa keelt pidas emakeeleks 29,99% inimesi, tsvana keelt 19,66%, tsonga keelt 18,07%, sotho keelt 14,41%, pedi keelt 4,21%, suulu keelt 4,21%, svaasi keelt 1,99%, inglise keelt 1,94% ja afrikaani keelt 1,28%.

## Viited
August Joseph Ignaz Toepler

**August Joseph Ignaz Toepler** (7. september 1836 – 6. märts 1912) oli saksa füüsik, kes on tuntud oma elektroakustika alaste eksperimentide tõttu.

August Toepler arendas koos oma poja Maximilian Toepleriga Dresdeni Tehnikaülikoolis gaaslahenduste füüsikat, mille käigus nad arendasid Schlieren'i fotografeerimise (Schlieren photography) tehnikat.

## Viited
Mõõkade maru

"**Mõõkade maru**" (inglise keeles "*A Storm of Swords*") on George R. R. Martini romaanisarja "Jää ja tule laul" kolmas osa. 

Eesti keeles ilmus raamat kahes köites: "Mõõkade maru I. Teras ja lumi" (2010 november) ja "Mõõkade maru II. Veri ja kuld" (2011 september) kirjastuse Varrak kaudu.

Romaanisarja "Jää ja tule laul" põhjal on tehtud ka teleseriaal.
Tants lohedega

"**Tants lohedega**" (inglise keeles "*A Dance with Dragons*") on George R. R. Martini romaanisarja "Jää ja tule laul" viies osa. Eesti keeles ilmus raamat kahes köites: "Tants lohedega. 1. raamat" (2016 september) ja "Tants lohedega. 2. raamat" (2017 mai). Eestikeelsed  kõvaköitelised raamatud on välja andnud kirjastus Varrak.

Romaanisarja "Jää ja tule laul" põhjal valmis ka teleseriaal.
Vareste pidusöök

"**Vareste pidusöök**" (inglise keeles "*A Feast for Crows*") on George R. R. Martini romaanisarja "Jää ja tule laul" neljas osa. 

Eesti keeles ilmus raamat kahes köites, "Vareste pidusöök. 1. raamat" (2012 november) ja "Vareste pidusöök. 2. raamat", (2014 veebruar) kirjastuse Varrak kaudu.

Romaanisarja "Jää ja tule laul" põhjal on tehtud ka teleseriaal.
Vasilis Kostakis

**Vasilis Kostakis** (ka **Vasileios Kostakis**; sündinud 23. veebruaril 1985) on Kreeka päritolu majandusteadlane.

Ta on Tallinna Tehnikaülikooli professor, kes uurib tulevikutöö teemasid.

## Haridus
Bakalaureusekraadi omandas ta Makedoonia Ülikoolis Kreekas 2002–2006 ning magistrikraadid Amsterdami Ülikoolis 2007–2009 ja Tallinna Tehnikaülikoolis 2008–2009. 2009. aastal TTÜs kaitstud magistritöö teemaks oli "Towards Open Source Democracy: The Emergence of Wikipolitics" ning selle juhendajad olid Wolfgang Drechsler ja Rainer Kattel. Doktorantuuri läbis Kostakis aastatel 2009–2011 Tallinna Tehnikaülikoolis, kus kaitses Drechsleri juhendamisel doktoriväitekirja teemal "The Political Economy of Information Production in the Social Web: Towards a 'Partner State Approach'". 

## Teenistuskäik
2011. aastal asus ta tööle Ragnar Nurkse innovatsiooni ja valitsemise instituudis, algul grandi täitjana (2011), siis teadurina (2012–2014) ja vanemteadurina (2015–2018). 2018-2023 oli ta Ragnar Nurkse innovatsiooni ja valitsemise instituudi sihtrahastusega professor, aastast 2024 täisprofessor tenuuris.

2017. aasta sügisest töötab ta ka õppejõuna USAs Harvardi Ülikooli Berkman Kleini interneti ja ühiskonna uurimiskeskuses. Oli külalisteadur ETH Zürichis 2018-2019 ja külalisprofessor Barcelona Autonoomses Ülikoolis 2018-2024. On külalisprofessor Ateena Ülikoolis aastast 2023 ja külalisdotsent ''The New Schoolis'' New Yorgis sügisest 2024.

2018. aastal sai Kostakis Euroopa Teadusnõukogust 1,1 miljoni euro suuruse uurimistoetuse nelja-aastaseks teadusprojektiks "Cosmolocalism", mille käigus uuritakse tuleviku tööd automatiseerimise ajastul ja pärast seda.

## Viited

## Välislingid
* Koduleht
* Vasilis Kostakis ETIS
* Vasilis Kostakise publikatsioone
* "Vasilis Kostakise tulevikutöö valem: disaini globaalselt, tooda lokaalselt" Tallinna Tehnikaülikooli veebileht, 31. oktoober 2018
* "Professor: maailm vajab kapitalismi kõrvale uut sorti majandusmudelit" ERR Novaator, 11. detsember 2018
Spiši-Gemeri karst

**Spiši-Gemeri karst** (slovaki *Spišsko-gemerský kras*) on mäestik Slovakkia keskosas, mis on osa Lääne-Karpaatidest ja ühtlasi ka Slovaki maagimäestikust. Selle regiooni kõrgeim tipp on Kľak (1409 m).

Tegemist on valdavalt 800–1100 meetri kõrguste lavamaadega. Piirkond jaguneb kaheks erineva loodusega geomorfoloogiliseks üksuseks, need on Muránska planina ja Slovaki paradiis. Mõlemas piirkonnas on loodud ka rahvuspargid.

## Asend

Spiši-Gemeri karst piirneb järgmiste geograafiliste piirkondadega:
* loodes Madal-Tatra;
* läänes Vepori mäestiku ja Horehronie tasandiku;
* põhjas Hornádi nõo ning
* lõunas Stolica mäestiku ja Voloveci mäestikuga.

## Viited

## Välislingid
Krich

**Krich** oli Tallinnast pärit kaupmehe- ja literaadisuguvõsa.

## Suguvõsa liikmeid
*Carl Gustav Krich (1800−1831), arst Tallinnas, korporatsiooni Estonia üks asutajaid
*August Leopold Krich (1808−1879), jurist, Tallinna raearhivaar, Tallinna raehärra
*Eduard Kaspar Krich (1810–1881), med. dr., titulaarnõunik, majaomanik Tallinnas
*Woldemar Peter Krich (1826−1895), pedagoog Liivimaal ja Peterburis
*Georg Friedrich Krich (1830−1910), arst Venemaal
## Viited

## Kirjandus
*EAA, f. 4918, n. 1, s. 1022 (Krichi suguvõsa sugupuu).

## Välislingid
*Krichi suguvõsa genealoogia
* Krich, Erik Amburgeri andmebaas
Stolica

**Stolica** on mägi Stolica mäestikus Slovakkias. Tegemist on selle mäestiku ja ühtlasi ka Slovaki maagimäestiku kõrgeima tipuga. Mägi asub peaahelikust lõunas, kuid neid ühendab Slanské sadul (1234 m). Mäe kõrgus on 1 476 m. 

Stolica on kaetud metsaga. Alumistel nõlvadel valdavad pöögimetsad, ülevalpool aga kuusikud. Stolica nõlvadel kasvavad must kuslapuu ja kaljusõstar. Rohurindes esinevad mägi-naistesõnajalg, mägi-soosalat, austria kitsekakar, luht-kastevars ja plaatanilehine tulikas, kõrgemal ka harilik mustikas ja kare kastik. Varem leidus seal arvukalt mägikarjamaid, kuid enamikus on need taas metsastunud. Karjamaadel kasvavad jusshein, kuldmaran, üheõiene veishein ja harva ka kollane kannike. Mäe nõlvadelt saab alguse Sajó jõgi.  Allikate juures kasvavad mõru jürilill ja tupp-villpea, Sajó allikate juures ka ubaleht.

Mäe moodustab  graniidist monoliit, nõlvadel esineb ka kristalseid kiltasid.

## Välislingid
Poľana mägi

**Poľana** on mägi Poľana mäestikus Slovakkias. Tegemist on selle mäestiku ja ühtlasi ka Slovaki keskmäestiku kõrgeima tipuga. Mäe kõrgus on 1457,8 m. Läänes ühendab Priehybina sadul (1270 m) Poľana mäge Predná Poľanaga.

Mägi on moodustunud koos ülejäänud mäestikuga erodeerunud kihtvulkaanist. Selle kaldeera läbimõõt oli 6 kilomeetrit ja sügavus 600 meetrit. Tänapäeval on see Slovakkias asunud vulkaanidest kõrgeim, kuigi hinnanguliselt oli neist varem kõrgeim Štiavnica mäestiku kohal paiknenud vulkaan.  Sealseteks kivimiteks on püroklastilise materjali kivistumisel tekkinud tuff ja laavaväljade tardumisel tekkinud andesiit, lisaks ka rüoliit.

## Viited
Whole Lotta Love

**"Whole Lotta Love"** on inglise *[[hard rock]]*'i ansambli Led Zeppelin laul nende 1969. aastal ilmunud stuudioalbumilt "Led Zeppelin II".

Laul ilmus samal aastal mitmes Euroopa riigis ning Jaapanis ja USA-s ka singlina. Saksamaal tõusis see singlimüügi edetabeli esikohale. USA-s jõudis see Billboardi edetabelis 4. kohale ning seda müüdi üle miljoni eksemplari.

"Whole Lotta Love" on tuntud Jimmy Page'i kitarririfi poolest. Loos kasutatakse lisaks tavapärastele pillidele ka teremini.

Ajakirja Rolling Stone 2004. aastal koostatud 500 kõigi aegade parima laulu edetabelis jõudis lugu 75. kohale.

## Välislingid
*Laulu sõnad
Antrakinoon

**Antrakinoon** on aromaatne orgaaniline ühend valemiga C14H8O2. Võimalik on mitu isomeeri, millest igaüks võib vaadelda kui kinooni derivaati. Nimetus antrakinoon viitab peaaegu alati ühele spetsiifilisele isomeerile, 9,10-antrakinoonile (IUPAC: 9,10-dioksoantratseen), kusjuures ketoonrühmad paiknevad keskrõngas. Saadakse antratseeni oksüdeerimisel ja ta  on paljude värvainete sünteesi lähteaineks. Kasutatakse ka paberimassi pleegitamiseks.

## Omadused
See on kollane väga kristalne tahke aine, mis halvasti lahustub vees, kuid lahustub kuumutamisel orgaanilistes lahustites (näiteks on see peaaegu täielikult lahustumatu etanoolis toatemperatuuril, kuid 100 grammis etanoolis võib keetmisel lahustada 2,25 g antrakinooni).
Tremadoci lade

**Tremadoci lade** on ordoviitsiumi ladestu alamordoviitsiumi ladestiku vanim  globaalne ja kohati ka  regionaalne kronostratigraafiline üksus (lade). Seda hakkas esimesena eristama Adam Sedgwick aastal 1846. Lade on nime saanud Tremadoci küla järgi Walesis. Lademe alumist piiri määratleb konodondi *[[Iapetognathus fluctivagus]]* esmakordne ilmumine Newfoundlandil Gros Morne rahvuspargi piirpaljandis, lademe ülempiiri märgib Tetragraptus approximatuse esmakordne ilmumine Hunnebergi mäel Diabasbrotteti kivimurrus. 

Tremadoci lademe all lamab Furongi ladestikku kuuluv ametliku nimetuseta kambriumi lade ja sellel lasub Flo lade. Lademe vanus on 488,3...478,6 miljonit aastat. Eestis vastavad sellele Pakerordi lade ja Varangu lade.

Tremadoci lade tähistab graptoliitide esmakordset ilmumist.

Suurbritannia regionaalses stratigraafias vastavad Tremadoci lademele Migneinti lade ja Cressage lade, Põhja-Ameerikas Stairsi lade ja Skullrocki lade. Austraalias vastab sellele Lancefieldi lademe alumine osa, Siberis Nija lade. Hiina ja Vahemere&Põhja-Gondwana regionaalsed stratigraafilised skeemid kasutavad nimetust Tremadoci lade.

Austraalia regionaalses stratigraafias lasub Darriwili lade Yapeeni lademel ja see lamab Gisborni lademe all. Austraalia lademete süsteem on kasutusel ka Uus-Meremaa Permile eelnevas geokronoloogias. Austraalias moodustusid sellel perioodil valdavalt kildad ja graniit.

Hiina regionaalses stratigraafias lamab Tremadoci lademel Flo lade, Vahemere&Põhja-Gondwana stratigraafias aga Arenigi lade.

## Viited
Merili Metsvahi

**Merili Metsvahi** (sündinud 24. juulil 1973) on eesti folklorist.

## Elulugu
Ta lõpetas 1998. aastal Tartu Ülikooli eesti ja võrdleva rahvaluule erialal, 2000. aastal sai samal erialal magistrikraadi. Metsvahi on õppinud ka Loránd Eötvösi Ülikoolis Budapestis, Göttingeni ülikoolis ja Helsingi Ülikoolis. 2007. aastal sai ta doktorikraadi tööga "Indiviid, mälu ja loovus: Ksenia Müürsepa mõttemaailm folkloristi pilgu läbi". Tema juhendaja oli Ülo Valk.

Metsvahi on töötanud Tartu Ülikooli kultuuriteaduste instituudi eesti ja võrdleva rahvaluule kaasprofessorina.

Ta on International Society for Folk Narrative Research'i ja Akadeemilise Rahvaluule Seltsi liige ning Eesti Akadeemilise Usundiloo Seltsi asutajaliige.

Metsvahi on uurinud imemuinasjutu tüüpi "Naine libahundiks" ja esimese öö õiguse müüdi levimist Eestis ning on seisukohal, et esimese öö õigust Eestis ei olnud. Ta on andnud välja muinasjutukogumikke ja koostanud õppekirjandust.

## Teoseid
* "Regivärsist netinaljadeni. Sissejuhatus rahvaluulesse", koostanud Merili Metsvahi ja Ülo Valk. Koolibri 2005.
* "Folkloristlikud välitööd", koostanud Merili Metsvahi. Tartu Ülikooli Kirjastus 2017.
* "Sõsara sõrmeluud. Naised Eesti muinasjuttudes", koostanud Merili Metsvahi. Hunt 2018.

## Tunnustus
* 2006 – Eesti teaduse populariseerimise auhind
* 2015 – ajakirja Keel ja Kirjandus aastapreemia
* 2017 – Vabariigi Presidendi Kultuurirahastu rahvaluule kogumispreemia
* 2018 – Tartu Ülikooli aumärk

## Viited

## Välislingid
* "Merili Metsvahi koondas Eesti muinasjutud raamatukaante vahele" ERR kultuur, 11. detsember 2018
* Venna ja õe abielu tagajärjel tekkinud järve muistend, Keel ja Kirjandus, 8-9, 2015, lk 573–588.
Vosmoi Kanal

**Vosmoi Kanal** on meelelahutuslik Valgevene telekanal.

Kanali eetris on dokumentaalfilmid, analüütilised saated, intervjuud tuntud muusikute ja näitlejatega, kulinaariasaated, uudised, hommikused meelelahutussaated jne.

Telekanal on venekeelne.